উসমানের তলোয়ার
উসমানের তলোয়ার (; ) ছিল উসমানীয় সুলতানদের অভিষেকের সময় ব্যবহৃত রাষ্ট্রীয় তলোয়ার। এই তলোয়ারকে উসমানীয় রাজবংশের প্রতিষ্ঠাতা প্রথম উসমানের নামে নামকরণ করা হয়েছে। প্রথম উসমানের পৃষ্ঠপোষক ও শ্বশুর শাইখ এদেবালি কর্তৃক তাকে তলোয়ার প্রদানের মাধ্যমে এই প্রথার চর্চা শুরু হয়। একজন সুলতানের সিংহাসনে আরোহণের দুই সপ্তাহের মধ্যে তলোয়ার প্রদানের অনুষ্ঠান সম্পন্ন হত। রাজধানী কনস্টান্টিনোপলের আইয়ুব সুলতান মসজিদে অভিষেক সম্পন্ন হত। সাহাবি আবু আইয়ুব আনসারির সম্মানে সুলতান দ্বিতীয় মুহাম্মদ আইয়ুব মাজার কমপ্লেক্স নির্মাণ করেছিলেন। আবু আইয়ুব আনসারি ৭ম শতাব্দীতে কনস্টান্টিনোপল অবরোধের সময় মারা যান। এই স্থানকে পবিত্র গণ্য করা হত এবং এখানে তলোয়ার প্রদানের অনুষ্ঠান সম্পন্ন হত।
প্রথম উসমান
১৩০২ সালে নাইসিয়ার নিকটে সংঘটিত বাফিয়াসের যুদ্ধে বাইজেন্টাইনদের পরাজিত করার পর উসমান তার বাহিনীকে বাইজেন্টাইন নিয়ন্ত্রিত এলাকার নিকটে অবস্থান করান। বিপুল সংখ্যক গাজি যোদ্ধা, ইসলামি পন্ডিত ও দরবেশ উসমানের নিয়ন্ত্রিত অঞ্চলে বসতি শুরু করে। অভিবাসীদের অনেকেই তার সেনাবাহিনীতে যোগ দেয়। বিভিন্ন পটভূমি থেকে উঠে আসা গাজি যোদ্ধা ও অভিযাত্রীদের সম্মেলনক্ষেত্র হওয়ায় পরবর্তী উসমানীয় শাসকরা নিজেদেরকে "গাজিদের সুলতান" বলতেন।